นายกรัฐมนตรีย้ำหน่วยงานที่เกี่ยวข้อง เร่งดูแลแก้ไขปัญหาการขาดแคลนน้ำ บรรเทาความเดือดร้อนประชาชน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินทางมาที่อาคารอเนกประสงค์ ที่ว่าการอำเภอสุขสำราญ จังหวัดระนอง เพื่อตรวจติดตามสภาพปัญหาขาดแคลนน้ำอุปโภค บริโภค และพบปะประชาชนในพื้นที่ที่ได้รับความเดือดร้อน พร้อมกล่าวถึงการเดินทางมาจังหวัดระนองวันนี้ เพื่อมารับฟังปัญหาและหาแนวทางพัฒนาการดำเนินงาน สามารถขับเคลื่อนไปตามแผน ย้ำให้ทุกคนนำศักยภาพที่จังหวัดระนองมีมาพัฒนาขับเคลื่อนพื้นที่ให้เจริญก้าวหน้า สร้างอาชีพและรายได้ให้กับประชาชนอย่างยั่งยืนพร้อมขอให้ทุกคนปรับตัวเพื่อรับมือกับการเปลี่ยนแปลงของอากาศ ร่วมมือกันลดโลกร้อน โดยร่วมกันรักษาป่า ปลูกป่า สร้างพื้นที่สีเขียวให้มากขึ้น เพื่อดูดซับคาร์บอนและสามารถใช้ในการเป็นคาร์บอนเครดิต สร้างรายได้ในอนาคต พร้อมยืนยันรัฐบาลพร้อมดูแลปัญหาต่างๆ ตามที่จังหวัดระนองเสนอมา รวมถึงปัญหาเรื่องไฟฟ้าเพื่อให้เข้าถึงประชาชนทุกพื้นที่ โดยเฉพาะการหาแนวทางปลดล็อคข้อจำกัดทางกฎหมาย นำไฟฟ้าไปสู่ประชาชนได้ครอบคลุมทุกพื้นที่ของประเทศ ดึงดูดนักลงทุน มาลงทุนในประเทศเพิ่มขึ้นและส่งเสริมให้มีการใช้พลังงานสะอาดเพื่อขับเคลื่อนประเทศนายกรัฐมนตรี ยังขอให้ อสม. กำนัน ผู้ใหญ่บ้าน ช่วยกันสร้างความเข้าใจกับประชาชน ขอความร่วมมือลดการเผา เพื่อป้องกันและลดปัญหา PM2.5 รวมถึงเตรียมความพร้อมในการทำเกษตรปลอดภัยและทำเกษตรปลูกพืชในพื้นที่ที่ถูกกฎหมาย ป้องกันการกีดกันทางการค้าจากต่างประเทศ พร้อมย้ำส่งเสริมให้เด็กและเยาวชนเรียนให้ตรงกับความต้องการของตลาดแรงงานและสอดคล้องกับการพัฒนาประเทศ รวมถึงการเปลี่ยนแปลงของโลก นายกรัฐมนตรียังได้พูดภาษาใต้กับประชาชน ชาวอำเภอสุขสำราญว่า “รักจังฮู้” ซึ่งประชาชนต่างปรบมือและมอบดอกไม้ให้กำลังใจนายกรัฐมนตรีและคณะ ทำงานเพื่อประชาชนและประเทศชาติต่อไป จากนั้น นายกรัฐมนตรีเดินทางไปยังโรงเรียนบ้านสองแพรก เพื่อตรวจติดตามสภาพปัญหาภัยพิบัติอุทกภัยและวิธีการแก้ไขโดยการปรับปรุงพนังกั้นน้ำต่อไป